ਮੀਨਾ ਕੁਮਾਰੀ ਨਾਲ ‘ਮੇਰੇ ਅਪਨੇ’ ਦੇ ਸੈੱਟ ’ਤੇ ਕੀਤੇ ਇੰਟਰਵਿਊ ਦੇ ਕੁਝ ਅੰਸ਼।

ਗੱਲ 1971 ਦੀ ਹੈ, ਜਦੋਂ ਮੁੰਬਈ ਦੇ ਈਰੋਜ਼ ਸਿਨੇਮਾ ਵਿੱਚ ਉਸ ਸਮੇਂ ਦੀ ਸੁਪਰ ਸਟਾਰ ਅਭਿਨੇਤਰੀ ਮੀਨਾ ਕੁਮਾਰੀ ਦੀ ਫ਼ਿਲਮ ‘ਦਿਲ ਅਪਨਾ ਔਰ ਪ੍ਰੀਤ ਪਰਾਈ’ ਚੱਲ ਰਹੀ ਸੀ। ਦਰਸ਼ਕਾਂ ਦਾ ਹੁੰਗਾਰਾ ਜਾਨਣ ਤੇ ਦੇਖਣ ਲਈ ਖ਼ੁਦ ਮੀਨਾ ਕੁਮਾਰੀ ਬੁਰਕਾ ਪਾ ਕੇ ਫ਼ਿਲਮ ਵੇਖ ਰਹੀ ਸੀ। ਅਗਲੀ ਲਾਈਨ ਵਿੱਚ ਉਸ ਦੇ ਸਾਹਮਣੇ ਬੈਠੀਆਂ ਕੁੜੀਆਂ ਵਿੱਚੋਂ ਮੁਨੀਰਾ ਨਾਂ ਦੀ ਕੁੜੀ ਆਪਣੀਆਂ ਸਹੇਲੀਆਂ ਵਿੱਚ ਬੈਠ ਕੇ ਸ਼ੇਖੀ ਮਾਰਦਿਆਂ ਕਹਿਣ ਲੱਗੀ, ‘‘ਤੁਹਾਨੂੰ ਪਤਾ ਏ, ਇਸ ਫ਼ਿਲਮ ਦੀ ਹੀਰੋਇਨ ਮੀਨਾ ਕੁਮਾਰੀ ਮੇਰੀ ਬਹੁਤ ਗੂੜ੍ਹੀ ਸਹੇਲੀ ਹੈ ਅਤੇ ਅਸੀਂ ਅਕਸਰ ਮਿਲਦੇ ਰਹਿੰਦੇ ਹਾਂ।’’ ਇਸ ਤਰ੍ਹਾਂ ਹੋਰ ਵੀ ਕਈ ਗੱਲਾਂ ਉਹ ਆਪਣੇ ਅਤੇ ਮੀਨਾ ਕੁਮਾਰੀ ਦੇ ਸਬੰਧਾਂ ਬਾਰੇ ਸੁਣਾ ਕੇ ਆਪਣੀ ਟੌਹਰ ਜਮਾ ਰਹੀ ਸੀ। ਜਦੋਂ ਮੱਧ ਹੋਇਆ ਤਾਂ ਮੀਨਾ ਕੁਮਾਰੀ ਨੇ ਉਸ ਕੁੜੀ ਜਿਸ ਦਾ ਨਾਂ ਮੁਨੀਰਾ (ਮੁਨੀਰਾ) ਲੈ ਕੇ ਲੜਕੀਆਂ ਉਸ ਨੂੰ ਬੁਲਾਉਂਦੀਆਂ ਸਨ, ਦੇ ਮੋਢੇ ’ਤੇ ਪਿੱਛੋਂ ਹੱਥ ਰੱਖ ਕੇ ਆਪਣਾ ਬੁਰਕਾ ਮੂੰਹ ਤੋਂ ਥੋੜ੍ਹਾ ਹਟਾ ਕੇ ਕਹਿਣ ਲੱਗੀ, ‘‘ਮੁਨੀਰਾ ਮੇਰੇ ਨਾਲ ਧੋਖਾ?  ਵਾਅਦਾ ਤੂੰ ਮੇਰੇ ਨਾਲ ਬੈਠ ਕੇ ਫ਼ਿਲਮ ਵੇਖਣ ਦਾ ਕੀਤਾ ਅਤੇ ਮੈਨੂੰ ਛੱਡ ਕੇ ਤੂੰ ਇਨ੍ਹਾਂ ਕੁੜੀਆਂ ਨਾਲ ਫ਼ਿਲਮ ਦੇਖ ਰਹੀ ਏਂ! ’’ ਮੁਨੀਰਾ ਨੇ ਜਦੋਂ ਪਿੱਛੇ ਵੇਖਿਆ ਤਾਂ ਉਸ ਦੇ ਚਿਹਰੇ ਦਾ ਰੰਗ ਉੱਡ ਗਿਆ। ਮੀਨਾ ਕੁਮਾਰੀ ਨੇ ਬੜੇ ਪਿਆਰ ਅਤੇ ਮੋਹ ਨਾਲ ਪੇਸ਼ ਆਉਂਦਿਆਂ ਉਸ ਦੀ ਸ਼ੇਖੀ ਨੂੰ ਹਕੀਕਤ ਵਿੱਚ ਬਦਲਦਿਆਂ ਉਸ ਦੀਆਂ ਸਾਥਣਾਂ ਨੂੰ ਇਹ ਯਕੀਨ ਦੁਆ ਦਿੱਤਾ ਕਿ ਮੁਨੀਰਾ ਸੱਚਮੁਚ ਉਸ ਦੀ ਗੂੜ੍ਹੀ ਸਹੇਲੀ ਹੈ। ਮੀਨਾ ਕੁਮਾਰੀ ਨੇ ਲੇਖਕ ਨਾਲ ਦਸੰਬਰ 1971 ਵਿੱਚ  ਫ਼ਿਲਮ ‘ਮੇਰੇ ਅਪਨੇ’ ਦੇ ਸੈੱਟ ’ਤੇ ਕੀਤੇ ਇੰਟਰਵਿਊ ਦੌਰਾਨ ਇਸ ਘਟਨਾ ਦਾ ਆਪਣੀ ਜ਼ਿੰਦਗੀ ਦੀ ਵਿਸ਼ੇਸ਼ ਘਟਨਾ ਵਜੋਂ ਜ਼ਿਕਰ ਕੀਤਾ ਅਤੇ ਦੱਸਿਆ ਕਿ ਮੁਨੀਰਾ ਹੁਣ ਸੱਚਮੁਚ ਹੀ ਉਸ ਦੀ ਪੱਕੀ ਸਹੇਲੀ ਹੈ।